CELEX: 
Language: hu
Date: 2022-02-10 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az 575/2013/EU európai parlamenti és tanácsi rendeletnek a hitelintézetekre vonatkozó likviditásfedezeti követelmények tekintetében történő kiegészítéséről szóló (EU) 2015/61 felhatalmazáson alapuló bizottsági rendelet módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               1.1.A likviditásfedezeti követelményekről szóló felhatalmazáson alapuló rendelet módosításainak háttere
            
            
               A 2019. november 27-én kihirdetett (EU) 2019/2162 irányelv
                  1
                (a fedezett kötvényekről szóló irányelv) létrehozta az Unióban kibocsátott fedezett kötvények közös jogi keretét. A fedezett kötvényekről szóló irányelvben meghatározott minimumkötelezettségek közé tartoznak a fedezett kötvényekre vonatkozó egyedi likviditási követelmények is, amelyeket össze kell hangolni az 575/2013/EU rendeletben
                  2
                (tőkekövetelmény-rendelet vagy CRR) és az (EU) 2015/61 felhatalmazáson alapuló bizottsági rendeletben
                  3
                (a továbbiakban: a likviditásfedezeti követelményekről szóló felhatalmazáson alapuló rendelet) már előírt likviditási követelményekkel.
            
            
               A likviditásfedezeti követelményekről szóló felhatalmazáson alapuló rendelet valamennyi hitelintézetre alkalmazandó, beleértve azokat is, amelyek fedezett kötvényeket bocsátanak ki. E hitelintézetekre jelenleg 30 naptári napig alkalmazandó likviditásfedezeti követelmény vonatkozik. A likviditásfedezeti követelményeknek megfelelően a fedezettkötvény-kibocsátónak biztosítania kell, hogy elegendő likvid eszközzel rendelkezzen – többek között a fedezettkötvény-programból eredő – nettó likviditáskiáramlások fedezésére. 
            
            
               Hasonlóképpen a fedezett kötvényekről szóló irányelv is előírja, hogy a fedezett kötvényeket kibocsátó hitelintézeteknek folyamatosan fenn kell tartaniuk egy olyan, likvid eszközökből álló likviditási puffert (fedezeti halmaz likviditási puffere), amely fedezettkötvény-programjaik nettó likviditáskiáramlásának 180 napig történő fedezésére rendelkezésre áll. 
            
            
               A fedezett kötvényekről szóló irányelvben a fedezeti halmazra vonatkozóan előírt likviditási puffer olyan eszközöket tartalmaz, amelyek egyetlen követelmény kivételével teljesítik az összes olyan követelményt, amely alapján a likviditásfedezeti követelményekről szóló felhatalmazáson alapuló rendelet értelmében likvid eszközként elismerhetők: a fedezeti halmaz likviditási pufferében lévő eszközökre a fedezett kötvényekről szóló irányelv 12. cikke elkülönítési követelményt ír elő. A jog biztosítja, hogy a fedezettkötvény-befektetőktől eltérő hitelezők ne férhessenek hozzá ezekhez az elkülönített eszközökhöz. Az elkülönítési követelmény alkalmazása a fedezett kötvényekről szóló irányelv kulcsfontosságú elemét jelenti a fedezettkötvény-befektetők magas szintű védelmének biztosítása érdekében. Mindazonáltal megkettőzi azokat a likviditási követelményeket, amelyeket a fedezettkötvény-kibocsátóknak be kell tartaniuk, mivel egyidejűleg két különálló likviditási puffert kell fenntartaniuk, amelyeket hasonló likvid eszközök alkotnak. Így mindenekelőtt az első 30 napban kettős likviditási követelmény érvényesül.
            
            
               Annak érdekében, hogy kezelni tudják ezt az átfedést, a fedezett kötvényekről szóló irányelv lehetővé teszi a tagállamok számára, hogy mentesítsék  a fedezett kötvényeket kibocsátó hitelintézetet a fedezeti halmaz likviditási pufferére vonatkozó egyedi követelménynek való megfeleléstől mindaddig, amíg az teljesíti az uniós jogban előírt egyéb likviditási követelményeket. Emellett a fedezett kötvényekről szóló irányelv e rendelkezése lehetőséget kínál a fedezeti halmaz likviditási követelményei, valamint a likviditásfedezeti követelményekre vonatkozó szabályok szerinti likviditási követelmények közötti koherencia javítására.
            
            
               Mindazonáltal a kétszeres beszámítás elkerülését célzó, fent említett mentesség alkalmazása prudenciális szempontból nem lenne megbízható, mivel a hitelintézet vagyonának a stresszforgatókönyvekhez kapcsolódó elkülönítését követően csökkentené a fedezeti halmazban levő olyan likvid eszközök mennyiségét, amelyeket saját fizetési kötelezettségeinek teljesítésére fordíthat. Ennek az az oka, hogy az általános likviditásfedezeti követelménynek megfelelő likvid eszközöknek lényegüknél fogva tehermentesnek, vagyis a hitelintézet számára szabadon hozzáférhetőnek kell lenniük. A fedezett kötvényekről szóló irányelvben a fedezeti halmaz likviditási pufferére vonatkozóan előírt követelménynek megfelelően tartott likvid eszközök az említett irányelvben foglalt eszközelkülönítési követelmények miatt megterhelt eszköznek minősülnek, ami azt jelenti, hogy azok a befektetők, akik a hitelintézet fedezett kötvényektől eltérő kötelezettségeibe fektettek be, nem férnek hozzá ezekhez az eszközökhöz.
            
            
               Az átfedés megszüntetésének legjobb módja – a prudenciális megbízhatóság megőrzése mellett – az lenne, ha a hitelintézetek számára lehetővé válna, hogy a fedezeti halmaz likviditási pufferének részeként tartott likvid eszközöket a kapcsolódó fedezettkötvény-programból származó nettó likviditáskiáramlások összegéig meg nem terheltként kezeljék. A javaslatban foglalt első és legfontosabb módosítás ehhez kapcsolódik (a likviditásfedezeti követelményekről szóló felhatalmazáson alapuló rendelet 7. cikkének új (2a) bekezdése). Ily módon a kettős beszámítás problémája megoldódna, mivel a fedezeti halmazhoz tartozó, a likviditásfedezeti követelményekről szóló felhatalmazáson alapuló rendeletben meghatározott valamennyi minőségi kritériumnak (beleértve a felhatalmazáson alapuló rendelet 8. cikkének (4) bekezdése szerinti készpénzreváltási tesztet is, amelyet a javasolt változtatás szerint a hitelintézetek a fedezeti halmaz likviditási pufferéhez nem tartozó eszközökön is elvégezhetnek, amennyiben ezek az eszközök az adott pufferben tartott eszközök kellően reprezentatív mintáját jelentik) megfelelő likvid eszközöket a fedezeti halmaz likviditási pufferébe és a likviditásfedezeti rátán alapuló likviditási pufferbe egyaránt be lehetne számítani.
            
            
               A likviditásfedezeti rátán alapuló likviditási puffer esetében az elismerés mindazonáltal a fedezeti halmazban lévő azon likvid eszközök összegére korlátozódna, amelyek a szóban forgó fedezeti halmazhoz kapcsolódó fedezettkötvény-programból eredő nettó likviditáskiáramlások fedezéséhez szükségesek. Ez a korlátozás biztosítja, hogy a fedezettkötvény-kibocsátók likviditásfedezeti rátáját ne lehessen mesterséges úton javítani a fedezeti halmazhoz tartozó likvid eszközök indokolatlan elismerésével, és mindenekelőtt elkerülhető lenne, hogy a fedezeti halmazban tartott egyes likvid eszközöket annak ellenére figyelembe vegyék a likviditásfedezeti ráta kiszámításakor, hogy azok az elkülönítés miatt nem állnak rendelkezésre a fedezeti halmazból származóktól eltérő kiáramlások fedezésére. 
            
            
               További módosításra lenne szükség annak érdekében is, hogy vissza lehessen állítani a fedezettkötvény-kibocsátáshoz alkalmazott egyes prudenciálisan megbízható nemzeti modellek likviditásfedezeti követelményeknek való megfelelőségét. Annak ellenére, hogy a fedezettkötvény-kibocsátás e nemzeti modelljei fő jellemzőik tekintetében megfelelnek a fedezett kötvényekről szóló irányelv követelményeinek (például a fedezettkötvény-befektetők védelmére vonatkozó szabályoknak), e modellek esetében hátrányt jelentene, hogy likviditásfedezeti rátájuk szerkezetükből adódóan 100 % alá kerülne, és nem tükrözné a tényleges likviditási kockázatukat. E probléma kezelése érdekében egy további módosítás prudenciális szempontból konzervatívabb módon megismételné az 575/2013/EU rendeletben a nettó stabil finanszírozási ráta (NSFR) kiszámítására vonatkozóan már meghatározott rendelkezéseket, lehetővé téve, hogy a fedezettkötvény-kibocsátáshoz önkéntes alapon túlfedezetként kapcsolt eszközök tehermentesnek minősüljenek. A javasolt módosítás nyomán a likviditásfedezeti követelményekről szóló felhatalmazáson alapuló rendelet biztosítaná a kibocsátáshoz önkéntes alapon túlfedezetként kapcsolt eszközök azonos prudenciális kezelését, feltéve, hogy a fedezett kötvényeket kibocsátó intézmény megfelel bizonyos minőségi és mennyiségi feltételeknek (amelyek a nettó stabil finanszírozási ráta esetében nem alkalmazandók). Következésképpen a javasolt módosítás egyfelől nem veszélyeztetné a fedezett kötvényekbe befektetők számára – különösen a fedezett kötvényekről szóló irányelv révén – biztosított jogi védelmet, másfelől pedig szabályozói szempontból nem gyengítené a fedezettkötvény-kibocsátó likviditási kockázati profilját. 
            
            
               Ezenkívül a likviditásfedezeti követelményekről szóló felhatalmazáson alapuló rendelet javasolt módosításának célja az is, hogy egyértelművé tegye a rendelet egyes hatályos rendelkezéseit. 
            
            
               Először, a módosítás a likviditásfedezeti követelményekről szóló felhatalmazáson alapuló rendelet 28. cikkének (3) bekezdésében, 32. cikke (3) bekezdésének b) pontjában, valamint (4) bekezdésében szereplő, a „fedezett kölcsönügyletekre” való hivatkozásokat felváltja a CRR 4. cikke (1) bekezdésének 139. pontjában meghatározott „értékpapír-finanszírozási ügyletekre” való hivatkozásokkal. Ez jobban összehangolja majd a szöveget a Bázeli Bankfelügyeleti Bizottság által a likviditásfedezeti rátára vonatkozóan nemzetközi szinten elfogadott standarddal. 
            
            
               Másodszor, a likviditásfedezeti követelményekre vonatkozó felhatalmazáson alapuló rendelet 7. cikke (4) bekezdésének g) pontja kiegészül a hivatalos exporthitel-ügynökségekre való hivatkozással, ami biztosítja az egyenlő bánásmódot az exporthitel-ügynökségek által – valamely tagállam központi kormányzatának garanciájával – kibocsátott értékpapírok esetében, függetlenül az adott exporthitel-ügynökség szervezeti felépítésétől. Ez a módosítás megfelel az Európai Bankhatóság (EBH) által az 575/2013/EU rendelet 509. cikkének (3) és (5) bekezdése szerint elkészített 2013. december 20-i jelentésben foglalt ajánlásoknak
                  4
               .
            
            
               Emellett a javaslat a likviditásfedezeti követelményekről szóló felhatalmazáson alapuló rendelet több további módosítását is tartalmazza annak érdekében, hogy összehangolja azt a CRR (EU) 2019/2160 rendelet
                  5
                által módosított 129. cikkével (utóbbi rendelet a CRR-t a fedezett kötvények formájában fennálló kitettségek szavatolótőke-követelményei tekintetében módosítja, és a fedezett kötvényekről szóló irányelvvel együtt a fedezett kötvényekre vonatkozó jogszabályi keret részét képezi) és a fedezett kötvényekről szóló irányelvvel. Konkrétan, a likviditásfedezeti követelményekről szóló felhatalmazáson alapuló rendelet 10., 11. és 12. cikke határozza meg a fedezett kötvények 1. szintű, 2A. szintű, illetve 2B. szintű eszközként történő kezelésére vonatkozó kritériumokat, melyek közül egyes kritériumok a CRR 129. cikkének részeire utalnak. Példaként említhető, hogy a fedezett kötvényekről szóló irányelv elfogadása előtt a fedezett kötvény fogalmát a CRR 129. cikkére való hivatkozással határozták meg. A fedezett kötvényekről szóló irányelv elfogadását és hatálybalépését követően ez a hivatkozás elavultnak tűnik, mivel az EU-ban kibocsátott valamennyi fedezett kötvénynek teljesítenie kell a fedezett kötvényekről szóló irányelvben előírt követelményeket. Hasonlóképpen, a fedezett kötvények kibocsátásához és az azokkal kapcsolatos ügyletekhez kulcsfontosságú átláthatósági követelményt jelenleg a CRR 129. cikkének (7) bekezdése tartalmazza. A fedezett kötvényekről szóló irányelv bevezetésével azonban ma már az irányelv 14. cikke tárgyalja kifejezetten és szabályozza részletesen ezt a területet. 
            
            
               A javaslat ezért olyan változtatásokat irányoz elő a likviditásfedezeti követelményekről szóló felhatalmazáson alapuló rendelet 10., 11. és 12. cikkében, amelyek biztosítják a fent említett harmonizálást. A rendelkezések szövegezése biztosítja, hogy a 2022. július 8. előtt kibocsátott, a 2009/65/EK irányelv
                  6
                52. cikkének (4) bekezdésében meghatározott követelményeknek megfelelő fedezett kötvények esetében változatlanul alkalmazható legyen a kedvező likviditási kezelés.
            
            
               1.2.Hatásvizsgálat 
            
            
               A javasolt módosítások hatása korlátozottnak tekinthető, ezért részletes hatásvizsgálat elvégzésére nincs szükség. A fő módosítás, amely a fedezett kötvényekről szóló irányelv likviditási követelményei és a likviditásfedezeti követelményekről szóló felhatalmazáson alapuló rendelet közötti koherencia megteremtéséhez kapcsolódik, korlátozott hatályú, mivel csak a fedezettkötvény-kibocsátókra vonatkozik. Ez a módosítás csak a keret azon részének kiigazítását jelenti, amely a fedezettkötvény-kibocsátási tevékenységek tekintetében nem tekinthető megfelelőnek. 
            
         
         
            
               2.A JOGI AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság konzultált a tagállami szakértőkből, valamint az Európai Parlament, az Európai Bankhatóság és az Európai Központi Bank képviselőiből álló banki, fizetési és biztosítási szakértői csoporttal. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Tekintettel arra, hogy a likviditásfedezeti követelményekről szóló felhatalmazáson alapuló rendelet csak csekély mértékben módosul, a Bizottság új szöveg elfogadása helyett a rendelet módosítását javasolja, ezáltal megtartva a likviditásfedezeti követelményekről szóló felhatalmazáson alapuló eredeti rendelet szerkezetét. A CRR 462. cikkével összhangban a Bizottság határozatlan ideig továbbra is jogosult a felhatalmazáson alapuló rendelet felülvizsgálatára.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2022.2.10.)
            
            
               az 575/2013/EU európai parlamenti és tanácsi rendeletnek a hitelintézetekre vonatkozó likviditásfedezeti követelmények tekintetében történő kiegészítéséről szóló (EU) 2015/61 felhatalmazáson alapuló bizottsági rendelet módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG
            
            
               tekintettel az Európai Unió működéséről szóló szerződésre,
            
            
               tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre
                  7
                és különösen annak 460. cikkére,
            
            
               mivel:
            
            
               (1)Az (EU) 2015/61 felhatalmazáson alapuló bizottsági rendeletet
                  8
                módosítani kell annak lehetővé tétele érdekében, hogy a fedezett kötvényeket kibocsátó hitelintézetek meg tudjanak felelni egyrészt az említett felhatalmazáson alapuló rendelet 4. cikkének (1) bekezdésében meghatározott, 30 naptári napos stresszidőszakra vonatkozó általános likviditásfedezeti követelménynek, másrészt a fedezeti halmaz likviditási pufferére vonatkozóan az (EU) 2019/2162 európai parlamenti és tanácsi irányelv
                  9
                16. cikkében előírt követelménynek, amely szerint a tartott likvid eszközök mennyiségének biztosítania kell a következő 180 napi nettó likviditáskiáramlás fedezését. További módosítások váltak szükségessé egyes meglévő szabályok egyértelműsítése, valamint az (EU) 2015/61 felhatalmazáson alapuló rendelet szövegének az 575/2013/EU rendeletben és az (EU) 2019/2162 irányelvben meghatározott fogalommeghatározásokkal való összehangolása érdekében is. 
            
            
               (2)Az (EU) 2015/61 felhatalmazáson alapuló rendelet 4. cikkének (1) bekezdésében meghatározott általános likviditásfedezeti követelmény és az (EU) 2019/2162 irányelv 16. cikkében meghatározott, a fedezeti halmaz likviditási pufferére vonatkozó követelmény egyaránt előírja a fedezett kötvényeket kibocsátó hitelintézetek számára, hogy egy 30 naptári napos időszakban tartsanak bizonyos mennyiségű likvid eszközt. Nem helyénvaló azonban arra kötelezni a hitelintézeteket, hogy ugyanazon kiáramlások fedezésére ugyanazon időszakban különböző likvid eszközöket tartsanak. Ezen átfedés megszüntetése érdekében módosítani kell az általános likviditásfedezeti követelmény megterhelésre vonatkozó kritériumát. Ez a módosítás az (EU) 2015/61 felhatalmazáson alapuló rendelet 7. cikkében már meghatározott és a fedezeti halmaz elkülönített eszközeire változatlanul alkalmazandó rendelkezésekkel együtt azokra a helyzetekre vonatkozik, amikor az elkülönített eszközök prudenciális szempontból megbízható módon teljesítik a meg nem terheltként való elismerés kritériumait. A módosítás nyomán lehetővé válik, hogy a fedezeti halmaz likviditási pufferének részeként tartott likvid eszközöket a kapcsolódó fedezettkötvény-programból eredő nettó likviditáskiáramlások mértékéig meg nem terheltként kezeljék.
            
            
               (3)Emellett egyes tagállamokban egyedi modelleket alkalmaznak a fedezettkötvény-kibocsátásra, amelyek az (EU) 2019/2162 irányelvben felsoroltakon túlmutató egyedi befektetővédelmi jogi követelményeket tartalmaznak a fedezettkötvény-kibocsátók tekintetében. Az említett egyedi jogi követelmények hatálya alá tartozó fedezettkötvény-kibocsátók hasonló fedezettkötvény-kibocsátási tevékenységeket végeznek, mint más uniós fedezettkötvény-kibocsátók, következésképpen likviditási kockázati profiljuk hasonlónak tekinthető. Ezek a modellek továbbá magas szintű védelmet nyújtanak a fedezettkötvény-kibocsátóknak, mindenekelőtt azáltal, hogy fedezettkötvény-programjaik keretében végrehajtott kibocsátásaikhoz önkéntes alapon túlfedezet biztosítható. Ugyanakkor e modellekben e fedezettkötvény-kibocsátók valamennyi eszköze fedezeti halmazok részét képezi és így megterheltnek minősül, ami azt jelenti, hogy ez az eszközállomány nem áll rendelkezésre és nem vehető figyelembe a likviditásfedezeti rátán alapuló likviditási pufferben. Következésképpen a szóban forgó fedezettkötvény-kibocsátók nem teljesítik az 575/2013/EU rendeletben és az (EU) 2015/61 felhatalmazáson alapuló rendeletben meghatározott likviditásfedezeti követelményt, ami hasonló prudenciális profiljuk ellenére egyenlőtlen versenyfeltételeket jelent számukra. A fedezettkötvény-programok keretében végrehajtott kibocsátáshoz szükséges kötelező és önkéntes túlfedezetre vonatkozó előírások teljesítése érdekében az említett fedezettkötvény-kibocsátók gyakorlatilag arra kényszerülnek, hogy hátrasorolt adósságot bocsássanak ki. E kibocsátók általános nettó likviditáskiáramlása magasabb, mint az a nettó likviditáskiáramlás, ami kizárólag az adott fedezettkötvény-kibocsátásból ered. Ezzel összefüggésben további módosításokat kell bevezetni annak érdekében, hogy bizonyos konkrét és jól körülhatárolt esetekben lehetővé váljon a fedezeti halmazban lévő eszközök meg nem terheltként való elismerése az önkéntes túlfedezeti követelmények teljesítése érdekében. Mivel biztosítani kell, hogy a fedezeti halmazban lévő eszközök meg nem terheltként való elismerésének ily módon történő kiterjesztése prudenciális szempontból megbízható és a likviditásfedezeti követelményeknek megfelelő legyen, a fedezettkötvény-kibocsátóknak több feltételt is teljesíteniük kell. Ez a rendelkezés csak azon fedezettkötvény-kibocsátókra vonatkozik, amelyek a nemzeti jog előírása alapján kötelesek az összes eszközüket a fedezettkötvény-kibocsátáshoz kapcsolni, és ők is csak a fedezettkötvény-kibocsátó teljes nettó likviditáskiáramlásának fedezéséhez szükséges mértékig vehetik igénybe ezt a lehetőséget. 
            
            
               (4)Emellett meg kell határozni a fedezeti halmaz likviditási pufferében tartott likvid eszközök értékelésére vonatkozó készpénzreváltási szabályokat.
            
            
               (5)Az Európai Bankhatóság (EBH) által az 575/2013/EU rendelet 509. cikkének (3) és (5) bekezdése szerint elkészített 2013. december 20-i jelentésben
                  10
                foglalt ajánlásokat figyelembe véve a tagállamok központi kormányzata vagy központi bankja, valamint a multilaterális fejlesztési bankok és nemzetközi intézmények által kibocsátott vagy garantált összes kötvénytípust 1. szintű eszköznek kell tekinteni. Az EBH a jelentéshez kapcsolódó empirikus és kvalitatív elemzés keretében vizsgálta az említett kötvények magas vagy rendkívül magas likviditását és hitelminőségét, és megállapította, hogy ezek a kötvények a magas likviditás és hitelminőség tekintetében megfelelnek a bázeli előírásoknak. Következésképpen a hivatalos exporthitel-ügynökségek által kibocsátott fedezett kötvényeket – az ügynökségek szervezeti felépítésétől függetlenül – likvid eszközöknek és így 1. szintű eszköznek kell minősíteni. 
            
            
               (6)Az (EU) 2019/2160 európai parlamenti és tanácsi rendelet
                  11
                módosította a fedezett kötvények formájában fennálló kitettségek kedvezményes kezelésére vonatkozóan az 575/2013/EU rendelet 129. cikkében meghatározott egyes feltételeket. Az (EU) 2015/61 felhatalmazáson alapuló rendeletben ezért ennek megfelelően módosítani kell az említett cikkre való hivatkozásokat.
            
            
               (7)Az (EU) 2015/61 felhatalmazáson alapuló rendeletet ezért ennek megfelelően módosítani kell.
            
            
               (8)Ezt a rendeletet az (EU) 2019/2162 irányelvet átültető nemzeti jogi rendelkezésekkel, valamint az (EU) 2019/2160 rendelettel módosított 575/2013/EU rendelettel összefüggésben kell alkalmazni. A fedezett kötvények kibocsátására vonatkozó strukturális jellemzőket meghatározó új keretrendszer és a kedvezményes kezelésre vonatkozó módosított követelmények következetes alkalmazásának biztosítása érdekében e rendelet alkalmazásának kezdőnapját hozzá kell igazítani ahhoz az időponthoz, amelytől kezdve a tagállamoknak az (EU) 2019/2162 irányelvet átültető nemzeti jogi rendelkezéseket alkalmazniuk kell, valamint az (EU) 2019/2160 rendelet alkalmazásának kezdőnapjához, 
            
         
         
            
               ELFOGADTA EZT A RENDELETET:
            
            
               1. cikk
            
            
               Az (EU) 2015/61 felhatalmazáson alapuló rendelet a következőképpen módosul:
            
            
               1.A 3. cikk a következő 13–16. ponttal egészül ki:
            
            
               „13. »tőkepiac-vezérelt ügylet«: az 575/2013/EU rendelet 192. cikkének 3. pontjában meghatározott tőkepiac-vezérelt ügylet;
            
            
               14. »fedezettkötvény-program«: az (EU) 2019/2162 európai parlamenti és tanácsi irányelv* 3. cikkének 2. pontjában meghatározott fedezettkötvény-program;
            
            
               15. »fedezeti halmaz«: az (EU) 2019/2162 irányelv 3. cikkének 3. pontjában meghatározott fedezeti halmaz;
            
            
               
                  16. »fedezeti halmaz likviditási puffere«: likvidnek minősülő és a fedezeti halmaz részeként tartott eszközökből álló likviditási puffer, az (EU) 2019/2162 irányelv 16. cikkének megfelelően.
               
            
            
               *Az Európai Parlament és a Tanács (EU) 2019/2162 irányelve (2019. november 27.) a fedezett kötvények kibocsátásáról és a fedezett kötvények közfelügyeletéről, továbbá a 2009/65/EK és a 2014/59/EU irányelv módosításáról (HL L 328., 2019.12.18., 29. o.).”
            
            
               2.A 7. cikk a következőképpen módosul:
            
            
               a)a szöveg a következő (2a) és (2b) bekezdéssel egészül ki: 
            
            
               „(2a) A (2) bekezdéstől eltérve a fedezeti halmaz likviditási pufferének részeként tartott likvid eszközöket a 4. cikkben meghatározott 30 naptári napos stresszidőszak alatt meg nem terheltnek kell tekinteni az e rendelet III. címe szerint kiszámított, a kapcsolódó fedezettkötvény-programokból eredő nettó likviditáskiáramlások összegéig, feltéve, hogy ezek az eszközök teljesítik az e rendelet II. címében meghatározott összes egyéb követelményt.
            
            
               (2b) Amennyiben a fedezeti halmaz likviditási pufferében tartott likvid eszközök nem tekintendők meg nem terheltnek e cikk (2a) bekezdése alapján, ettől függetlenül azokat a 4. cikkben meghatározott 30 naptári napos stresszidőszak alatt meg nem terheltnek kell tekinteni, ha az összes következő feltétel teljesül:
            
            
               a)a nemzeti jog rendelkezései kötelezik a fedezettkötvény-kibocsátót arra, hogy valamennyi eszközét hozzákapcsolja a fedezettkötvény-kibocsátáshoz;
            
            
               b)a likvid eszközök a fedezettkötvény-kibocsátás önkéntes túlfedezetét jelentik;
            
            
               c)a likvid eszközök megfelelnek az e rendelet II. címében meghatározott valamennyi egyéb követelménynek;
            
            
               d)az e bekezdés alapján meg nem terheltnek minősülő likvid eszközök összege nem haladja meg az e rendelet III. címe szerint kiszámított nettó likviditáskiáramlások teljes összegét.”; 
            
            
               b)a (4) bekezdés a következőképpen módosul:
            
            
               i.a g) pont helyébe a következő szöveg lép:
            
            
               „g) bármely más szervezet, amely a 2013/36/EU irányelv I. mellékletében felsorolt egy vagy több tevékenységet főtevékenységként végzi.”;
            
         
         
            
               ii.a szöveg a következő második albekezdéssel egészül ki:
            
            
               „E cikk alkalmazásában a tagállamokban működő különleges célú gazdasági egységeket és hivatalos exporthitel-ügynökségeket úgy kell tekinteni, hogy azok nem tartoznak az első albekezdés g) pontjában említett szervezetek közé.”
            
            
               3.A 8. cikk (4) bekezdése a következő harmadik albekezdéssel egészül ki: 
            
            
               „A fedezeti halmaz likviditási pufferében tartott likvid eszközök esetében az első albekezdésben megállapított követelményt teljesítettnek kell tekinteni, amennyiben a hitelintézet rendszeresen, de legalább évente egyszer elvégzi olyan – a szóban forgó puffernek nem szükségképpen részét képező – likvid eszközök készpénzre váltását, amelyek a fedezeti halmaz likviditási pufferében lévő eszközállománya kellően reprezentatív mintájának tekinthetők.”
            
            
               4.A 10. cikk (1) bekezdésének f) pontja a következőképpen módosul:
            
            
               a)az i. és a ii. alpont helyébe a következő szöveg lép: 
            
            
               „i.
                     az (EU) 2019/2162 irányelv 3. cikkének 1. pontjában említett vagy 2022. július 8. előtt kibocsátott fedezett kötvények, amelyek megfelelnek a 2009/65/EK irányelv 52. cikkének (4) bekezdésében meghatározott, a kibocsátásuk időpontjában alkalmazandó követelményeknek, aminek eredményeként fedezett kötvényként lejáratukig jogosultak a kedvezményes kezelésre;
            
            
               ii.
                     a fedezeti halmazban szereplő, intézményekkel szembeni kitettségek megfelelnek az 575/2013/EU rendelet 129. cikke (1) bekezdésének c) pontjában és 129. cikkének (1a) bekezdésében meghatározott követelményeknek;”
            
            
               b)a iii. alpontot el kell hagyni.
            
            
               5.A 11. cikk (1) bekezdése a következőképpen módosul:
            
            
               a)a c) pont a következőképpen módosul:
            
            
               i.az i. és a ii. alpont helyébe a következő szöveg lép: 
            
            
               „i.
                     az (EU) 2019/2162 irányelv 3. cikkének 1. pontjában említett vagy 2022. július 8. előtt kibocsátott fedezett kötvények, amelyek megfelelnek a 2009/65/EK irányelv 52. cikkének (4) bekezdésében meghatározott, a kibocsátásuk időpontjában alkalmazandó követelményeknek, aminek eredményeként fedezett kötvényként lejáratukig jogosultak a kedvezményes kezelésre;
            
            
               ii.
                     a fedezeti halmazban szereplő, intézményekkel szembeni kitettségek megfelelnek az 575/2013/EU rendelet 129. cikke (1) bekezdésének c) pontjában és 129. cikkének (1a) bekezdésében meghatározott követelményeknek;”
            
            
               ii.a iii. alpontot el kell hagyni;
            
            
               b)a d) pont iii., iv. és v. alpontja helyébe a következő szöveg lép:
            
            
               „iii.
                     a fedezett kötvények biztosítéka az 575/2013/EU rendelet 129. cikke (1) bekezdésének b), d), f) és g) pontjában ismertetett típusok közül egybe vagy többe tartozó eszközök halmaza. Ha a halmaz ingatlannal fedezett hiteleket tartalmaz, az (EU) 2019/2162 irányelv 6. cikkének (2) bekezdésében, 6. cikke (3) bekezdésének a) pontjában és 6. cikkének (5) bekezdésében meghatározott követelményeket teljesíteni kell;
            
            
               iv.
                     a fedezeti halmazban szereplő, intézményekkel szembeni kitettségek megfelelnek az 575/2013/EU rendelet 129. cikke (1) bekezdésének c) pontjában és 129. cikkének (1a) bekezdésében meghatározott követelményeknek;
            
            
               v.
                     a fedezett kötvénybe befektető hitelintézet és a kibocsátó megfelel az (EU) 2019/2162/EU irányelv 14. cikkében meghatározott átláthatósági követelményeknek;”.
            
            
               6.A 12. cikk (1) bekezdésének e) pontja a következőképpen módosul:
            
         
         
            
               a)az i. pont helyébe a következő szöveg lép: 
            
            
               „i.
                     az (EU) 2019/2162 irányelv 3. cikkének 1. pontjában említett vagy 2022. július 8. előtt kibocsátott fedezett kötvények, amelyek megfelelnek a 2009/65/EK irányelv 52. cikkének (4) bekezdésében meghatározott, a kibocsátásuk időpontjában alkalmazandó követelményeknek, aminek eredményeként fedezett kötvényként lejáratukig jogosultak a kedvezményes kezelésre;”
            
            
               b)a ii. és a iii. alpontot el kell hagyni. 
            
            
               7.A 28. cikk (3) bekezdése a következőképpen módosul:
            
            
               a)az első albekezdésben a bevezető fordulat helyébe a következő szöveg lép:
            
            
               „A hitelintézetnek a 30 naptári napon belül lejáró, értékpapír-finanszírozási ügyletekből és tőkepiac-vezérelt ügyletekből fakadó kötelezettségekre az alábbi szorzótényezőket kell alkalmaznia:”;
            
            
               b)a második albekezdés első mondatának helyébe a következő szöveg lép:
            
            
               Az első albekezdéstől eltérve, amennyiben az értékpapír-finanszírozási ügylet vagy tőkepiac-vezérelt ügylet szerződő fele a hitelintézet belföldi központi bankja, a kiáramlási arány 0 %.”;
            
            
               c)a harmadik albekezdés helyébe a következő szöveg lép:
            
            
               „Az első albekezdéstől eltérve, azon értékpapír-finanszírozási ügyletek és tőkepiac-vezérelt ügyletek esetében, amelyekre az említett albekezdés szerint 25 %-nál magasabb kiáramlási arány lenne alkalmazandó, 25 %-os kiáramlási arány alkalmazandó, ha az ügyletben részt vevő szerződő fél jogosult szerződő fél.”
            
            
               8.A 32. cikk a következőképpen módosul:
            
            
               a)a (3) bekezdés b) pontjának bevezető fordulata helyébe a következő szöveg lép:
            
            
               „b)
                     a legfeljebb 30 naptári napos hátralévő futamidővel rendelkező értékpapír-finanszírozási ügyletekből és tőkepiac-vezérelt ügyletekből esedékes pénzösszegeket meg kell szorozni a következőkkel:”;
            
            
               b)a (4) bekezdés első mondata helyébe a következő szöveg lép:
            
            
               „A (3) bekezdés a) pontja nem alkalmazandó azon, értékpapír-finanszírozási ügyletekből és tőkepiac-vezérelt ügyletekből esedékes pénzösszegekre, amely ügyletek biztosítékául likvid eszközök szolgálnak a II. címmel összhangban, a (3) bekezdés b) pontjában említettek szerint.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendelet 2022. július 8-tól kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.2.10.
            
         
         
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        Az Európai Parlament és a Tanács (EU) 2019/2162 irányelve (2019. november 27.) a fedezett kötvények kibocsátásáról és a fedezett kötvények közfelügyeletéről, továbbá a 2009/65/EK és a 2014/59/EU irányelv módosításáról (HL L 328, 2019.12.18., 29. o.). 
               
               
                  
                     (2)
                  
                        Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.). 
               
               
                  
                     (3)
                  
                        A Bizottság (EU) 2015/61 felhatalmazáson alapuló rendelete (2014. október 10.) az 575/2013/EU európai parlamenti és tanácsi rendeletnek a hitelintézetekre vonatkozó likviditásfedezeti követelmények tekintetében történő kiegészítéséről (HL L 11., 2015.1.17., 1. o.) 
               
               
                  
                     (4)
                  
                        EBA Report of 20 December 2013 on appropriate uniform definitions of extremely high quality liquid assets (extremely HQLA) and high quality liquid assets (HQLA) and on operational requirements for liquid assets under Article 509(3) and (5) CRR (Az EBH jelentése (2013. december 20.) a rendkívül magas likviditású és hitelminőségű eszközök és a magas likviditású és hitelminőségű eszközök megfelelő egységes fogalommeghatározásairól, valamint a likvid eszközökre vonatkozó, a CRR 509. cikkének (3) és (5) bekezdése szerinti operatív követelményekről).
               
               
                  
                     (5)
                  
                        Az Európai Parlament és a Tanács (EU) 2019/2160 rendelete (2019. november 27.) az 575/2013/EU rendelet fedezett kötvények formájában fennálló kitettségek tekintetében történő módosításáról (HL L 328., 2019.12.18., 1. o.). 
               
               
                  
                     (6)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.). 
               
               
                  
                     (7)
                  
                        HL L 176., 2013.6.27., 1. o.
               
               
                  
                     (8)
                  
                        A Bizottság (EU) 2015/61 felhatalmazáson alapuló rendelete (2014. október 10.) az 575/2013/EU európai parlamenti és tanácsi rendeletnek a hitelintézetekre vonatkozó likviditásfedezeti követelmények tekintetében történő kiegészítéséről (HL L 11., 2015.1.17., 1. o.).
               
               
                  
                     (9)
                  
                        Az Európai Parlament és a Tanács (EU) 2019/2162 irányelve (2019. november 27.) a fedezett kötvények kibocsátásáról és a fedezett kötvények közfelügyeletéről, továbbá a 2009/65/EK és a 2014/59/EU irányelv módosításáról (HL L 328., 2019.12.18., 29. o.).
               
               
                  
                     (10)
                  
                        EBA Report of 20 December 2013 on appropriate uniform definitions of extremely high quality liquid assets (extremely HQLA) and high quality liquid assets (HQLA) and on operational requirements for liquid assets under Article 509(3) and (5) CRR (Az EBH jelentése (2013. december 20.) a rendkívül magas likviditású és hitelminőségű eszközök és a magas likviditású és hitelminőségű eszközök megfelelő egységes fogalommeghatározásairól, valamint a likvid eszközökre vonatkozó, a CRR 509. cikkének (3) és (5) bekezdése szerinti operatív követelményekről).
               
               
                  
                     (11)
                  
                        Az Európai Parlament és a Tanács (EU) 2019/2160 rendelete (2019. november 27.) az 575/2013/EU rendelet fedezett kötvények formájában fennálló kitettségek tekintetében történő módosításáról (HL L 328., 2019.12.18. 1. o.).